Ego Gaufridus, decanus Espissie, notum facio omnibus presentes litteras inspecturis quod dominus Willelmus de Salives, miles, dominus Taleceii, in terram Jerosolimitanam volens proficisci, in mea constitutus presentia, laude et assensu domine Sibile, uxoris sue, recognovit quod domina Galia, mater sua, tempore illo quo ab hoc migravit seculo, pro remedio anime sue et antecessorum suorum, et etiam pro anniversario suo annuatim celebrando, conventui ecclesie Sancti Benigni Divionensis dedit et concessit quatuor sextaria bladi, videlicet unum frumenti et unum siliginis et duo avene, ad mensuram Montis Regalis, in perpetuam elemosinam, in parte sue decime de Taleceio capienda. Quod ut ratum et firmum permaneat, ad preces jam dictorum, presentibus litteris sigillum meum apposui. Actum anno Domini M°CC°XXX° secundo, mense junii.